《送吕知止》
宋代·苏过

王谢风流要有种，谁比君家俱得凤。慈明兄弟称八龙，未易贤愚推伯仲。

应机短小精吏治，千里名驹方试鞚。皎然若谷冰雪姿，彫琢肺肝嫌未痛。

英标飒爽吾知止，割鸡今欲牛刀用。胡为从事筦库役，无乃汉阴工抱瓮。

嗟余飘泊同闾里，一味穷愁惟子共。诏恩虽脱钟仪囚，未敢弹冠效王贡。

平生世味似嚼蜡，丘壑暮年尤自纵。为君悬榻待归来，故人早破邯郸梦。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。